CELEX: 32016D0542
Language: et
Date: 2016-02-15 00:00:00
Title: Nõukogu rakendusotsus (EL) 2016/542, 15. veebruar 2016, Kreekale liidu lühiajalise finantsabi andmise kohta (2015/1181)

7.4.2016   
            
            
               ET
            
            
               Euroopa Liidu Teataja
            
            
               L 91/22
            
         NÕUKOGU RAKENDUSOTSUS (EL) 2016/542,
   15. veebruar 2016,
   Kreekale liidu lühiajalise finantsabi andmise kohta (2015/1181) (1)
   
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 11. mai 2010. aasta määrust (EL) nr 407/2010, millega luuakse Euroopa finantsstabiilsusmehhanism, (2) eriti selle artikli 3 lõiget 2,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Kreeka on palunud Euroopa stabiilsusmehhanismilt (ESM) uut finantsabi ja selle andmiseks on põhimõtteline kokkulepe olemas.
            
         
               (2)
            
            
               Selleks et tagada euroala terviklikkus, säilitada finantsstabiilsus ning vältida Kreeka tagasimaksekohustuste edasist täitmata jätmist, vajab Kreeka aga üleminekurahastamist seni, kuni saab hakata kõnealust abi rakendama. Arvestades suuri majandus- ja finantsraskusi, mis on tingitud valitsusest sõltumatutest erandlikest asjaoludest, palus Kreeka 15. juulil 2015 liidult ametlikult kiiret finantsabi, et tagada Kreeka, euroala ja liidu finantsstabiilsus. ESMi poolt Kreekale antavat abi kasutatakse Euroopa finantsstabiilsusmehhanismi (EFSM) raames Kreekale antud laenu tagasimaksmiseks.
            
         
               (3)
            
            
               Selle Kreeka poolt komisjonile ja nõukogule esitatud majandusliku ja rahandusliku kohandamise programmi (edaspidi „programm”) eelnõu eesmärk on tagada, et võetakse vastu reformid, mida on vaja riigi rahanduse jätkusuutlikkuse ja regulatiivse keskkonna parandamiseks.
            
         
               (4)
            
            
               Komisjoni jõudis koostöös Euroopa Keskpangaga (EKP) hinnangule, et Kreeka vajab 2015. aasta juulikuu jooksul rahastamist kogusummas 7 160 miljonit eurot. Üksikasjalikud finantstingimused tuleks sätestada laenulepingus.
            
         
               (5)
            
            
               Liidu finantsabi peaks haldama komisjon.
            
         
               (6)
            
            
               Kreeka esitas komisjonile ja nõukogule programmi, mille eesmärk on tagada, et võetakse vastu reformid, mida on vaja riigi rahanduse jätkusuutlikkuse ja regulatiivse keskkonna parandamiseks. 15. juulil 2015 jõudsid valitsus ja komisjon programmi osas talituste tasandil kokkuleppele; programm sätestatakse konkreetseid majanduspoliitilisi tingimusi käsitlevas vastastikuse mõistmise memorandumis (edaspidi „vastastikuse mõistmise memorandum”).
            
         
               (7)
            
            
               Komisjon peaks kohapeal ja Kreeka ametivõimude esitatud regulaarsete aruannete põhjal korrapäraselt kontrollima, et abiga seotud majanduspoliitilised tingimused oleksid täidetud.
            
         
               (8)
            
            
               Abi tuleks anda selleks, et toetada programmi edukat rakendamist.
            
         
               (9)
            
            
               Euroala liikmesriigid on teatanud, et nad on võtnud kohustuse maksta igale euroalasse mittekuuluvale liikmesriigile ühiselt ja kiiresti selleks mõeldud mehhanismi kaudu hüvitist summa eest, mille kõnealune euroalasse mittekuuluv liikmesriik on maksnud omavahenditesse ja mis vastab liidu üldeelarve kasutamisele kahjude korral, mis tulenevad euroala liikmesriigile liidu finantsabi andmisest määruse (EL) nr 407/2010 alusel. Kehtestatakse ka asjakohane kord tagamaks, et euroalasse mittekuuluvad liikmesriigid ei saaks ülemäärast hüvitist olukorras, kus on aktiveeritud liidu üldeelarve kaitsmise vahendid, sealhulgas võlgade sissenõudmine, mida tehakse vajaduse korral saadaolevaid summasid tasaarvestades ja makseid pikemale ajavahemikule jaotades.
            
         
               (10)
            
            
               EFSMi laen on tagatud liidu üldeelarvega. Sellise laenu tagastamisel tekkiva makseviivituse korral võib komisjon kutsuda üles tegema liidu võla teenindamise eesmärgil kättesaadavaks täiendavaid rahalisi vahendeid lisaks liidu varadele, võttes arvesse kõigi ülemääraste vahendite seisu. Euroopa Parlamendi ja nõukogu määrus (EL, Euratom) nr 966/2012 (3) (edaspidi „finantsmäärus”), mida kohaldatakse liidu üldeelarve suhtes, ning selle üksikasjalikud eeskirjad näevad ette liidu üldeelarve kaitsmise vahendid, sealhulgas võlgade sissenõudmise, mida tehakse vajaduse korral saadaolevaid summasid tasaarvestades ja makseid pikemale ajavahemikule jaotades. Komisjon võtab need vahendid kasutusele,
            
         ON VASTU VÕTNUD KÄESOLEVA OTSUSE:
   Artikkel 1
   1.   Liit annab Kreekale laenu kuni 7 160 miljonit eurot maksimumtähtajaga kolm kuud.
   2.   Käesoleva otsuse kohast liidu finantsabi antakse üksnes juhul, kui euroalasse mittekuuluvate liikmesriikide riskipositsioon on õiguslikult siduva korra alusel täielikult tagatud likviidse tagatisega, nii et neile makstakse viivitamata tagasi summa, mis on vajalik selleks, et katta mis tahes kohustused, mis neil võivad tekkida juhul, kui Kreeka ei maksa finantsabi tagasi vastavalt sätestatud tingimustele.
   3.   Finantsabi tehakse kättesaadavaks kohe pärast käesoleva otsuse jõustumist.
   4.   Komisjon teeb liidu finantsabi Kreekale kättesaadavaks kahe osamaksena.
   5.   Osamaksed makstakse välja, kui laenuleping ja vastastikuse mõistmise memorandum on jõustunud ning Kreeka täidab asjakohased poliitilised tingimused kooskõlas artikliga 3.
   6.   Kreeka tasub liidu rahastamise kulud koos kümne baaspunkti suuruse marginaaliga.
   7.   Määruse (EL) nr 407/2010 artiklis 7 osutatud kulud nõutakse sisse Kreekalt.
   8.   Kui see on vajalik laenu õigeaegseks rahastamiseks, on komisjonil lubatud laenata võlakirjade suunatud pakkumise teel või muu sellise asjakohase finantskorralduse kaudu, millega on võimalik koguda rahalisi vahendeid väga lühikese aja jooksul.
   Artikkel 2
   1.   Komisjon haldab abi viisil, mis on kooskõlas Kreeka kohustustega.
   2.   EKPga konsulteerides lepib komisjon Kreeka ametivõimudega kokku finantsabiga seotud konkreetsed majanduspoliitilised tingimused vastavalt artiklile 3. Kõnealused tingimused sätestatakse komisjoni ja Kreeka ametivõimude allkirjastatavas vastastikuse mõistmise memorandumis kooskõlas käesoleva artikli lõikes 1 osutatud kohustustega. Üksikasjalikud finantstingimused sätestatakse komisjoniga sõlmitavas laenulepingus.
   3.   Komisjon kontrollib korrapäraselt, et abiga seotud majanduspoliitilised tingimused oleksid täidetud, ning annab aru majandus- ja rahanduskomiteele. Sel eesmärgil teevad Kreeka ametivõimud komisjoni ja EKPga täielikku koostööd ning annavad nende käsutusse kogu vajaliku teabe. Komisjon teavitab majandus- ja rahanduskomiteed kõigist olulistest sündmustest.
   Artikkel 3
   1.   Kiidetakse heaks Kreeka ametivõimude koostatud majandusliku ja rahandusliku kohandamise programm (edaspidi „programm”).
   2.   Abi makstakse tingimusel, et Kreeka
   
               i)
            
            
               võtab vastu programmis mainitud meetmed, mille vastuvõtmise tähtpäev on 15. juuli 2015;
            
         
               ii)
            
            
               astub selged sammud, et valmistada ette muude programmis loetletud poliitiliste tingimuste täitmist, ning
            
         
               iii)
            
            
               saab ESMi liikmetelt Euroopa stabiilsusmehhanismi asutamislepingu artikli 13 lõike 2 kohase põhimõttelise nõusoleku Kreekale finantsabi andmiseks.
            
         3.   Kreeka võtab õigel ajal vastu allpool esitatud meetmed.
   
                
            
            
               Käibemaksusüsteem
               
                           —
                        
                        
                           15. juuliks 2015 võetakse vastu käibemaksusüsteemi reformi käsitlevad õigusaktid. Reformi eesmärk on parameetrite muutmisest tingitud netotulu kasv 1 % SKPst aastaarvestuses. Uue käibemaksusüsteemi kohaselt: i) ühtlustatakse käibemaksumäärasid, kehtestades üldise käibemaksumäära 23 % (mh restoranide ja toitlustuse suhtes), vähendatud käibemaksumäära 13 % põhitoiduainete, energia, hotellide ja vee (v.a kanalisatsioon) suhtes ning oluliselt vähendatud käibemaksumäära 6 % ravimite, raamatute ja teatri suhtes; ii) ühtlustatakse erandeid, et laiendada maksubaasi ja suurendada kindlustuse suhtes kohaldatavat käibemaksu, ning iii) kõrvaldatakse saarte suhtes kehtivad käibemaksusoodustused, alustades saartest, kus tulud on suuremad ja mis on populaarseimad turismisihtkohad, v.a kõige äärepoolsemad saared. Reform viiakse ellu 2016. aasta lõpuks, mil määratakse kindlaks sobivad ja sihipärased, maksustamise mõttes neutraalsed meetmed, et pakkuda hüvitust kõige rohkem puudust kannatavatele elanikele. Hotellide ja saarte uusi käibemaksumäärasid kohaldatakse alates 1. oktoobrist 2015.
                        
                     
         
                
            
            
               Pensionid
               
                           —
                        
                        
                           Võetakse vastu õigusaktid, millega külmutatakse tagatud sissemakselise pensioni igakuised piirmäärad nominaalarvestuses aastani 2021.
                        
                     
                           —
                        
                        
                           Võetakse vastu õigusaktid, millega tagatakse pärast asjaomaste Kreeka õigusaktide jõustumist pensionile jäävatele inimestele põhipension, tagatud sissemakseline pension ja majanduslikust olukorrast sõltuv pension ainult tavalise ametliku pensioniea (praegu 67 aastat) saavutamisel.
                        
                     
                           —
                        
                        
                           Võetakse vastu õigusaktid, millega tõstetakse pensionäride ravikindlustusmaksete keskmine määr 4 %-lt 6 %-le ning laiendatakse seda lisapensionitele.
                        
                     
                           —
                        
                        
                           Võetakse vastu õigusaktid, millega tehakse kõigile pensionifondidele ülesandeks rakendada uute, alates 1. jaanuarist 2015 esitatud pensionitaotluste suhtes täielikult seadust 3863/2010.
                        
                     
         
                
            
            
               Statistika haldamine
               
                           —
                        
                        
                           Võetakse vastu Kreeka Statistikaameti (ELSTAT) juhtimist tugevdavad õigusaktid. Kõnealused õigusaktid hõlmavad järgmist: i) Kreeka statistikasüsteemi nõuandeorganite ülesanded ja struktuur, sh Kreeka statistikasüsteemi nõukogu muutmine Kreeka statistikasüsteemi nõuandekomiteeks, ning heade tavade nõuandekomitee ülesanded; ii) ELSTATi esimehe töölevõtmise menetlus, mis tagab, et tööle võetakse võimalikult kõrge ametialase kvalifikatsiooniga esimees, järgides läbipaistvaid menetlusi ja valikukriteeriume; iii) ELSTATi kaasamine, kui see on asjakohane, iga statistikaküsimusi käsitleva seadusandliku või muu õigusakti ettepaneku esitamisse; iv) muud ELSTATi sõltumatust mõjutavad küsimused, sh sõltumatus finantsküsimustes, ELSTATile suurema mõjuvõimu andmine olemasolevate alaliste ametikohtade ümberjaotamisel ning vajaduse korral töötajate ja spetsialiseeritud teadustöötajate töölevõtmisel ning asutuse liigitamine eelarvepoliitiliseks organiks hiljuti vastu võetud seaduses 4270/2014; Kreeka Panga ülesanded ja volitused statistika alal kooskõlas liidu õigusaktidega.
                        
                     
         
                
            
            
               Majandus- ja rahaliidu stabiilsuse, koordineerimise ja juhtimise lepingu rakendamine
               
                           —
                        
                        
                           Kreeka rakendab majandus- ja rahaliidu stabiilsuse, koordineerimise ja juhtimise lepingu asjakohased sätted 15. juuliks 2015.
                        
                     
         Artikkel 4
   Kreeka avab liidu finantsabi haldamiseks erikonto Kreeka Pangas.
   Artikkel 5
   Käesolev otsus jõustub selle teatavakstegemise päeval.
   Artikkel 6
   Käesolev otsus on adresseeritud Kreeka Vabariigile.
   Artikkel 7
   Käesolev otsus avaldatakse Euroopa Liidu Teatajas.
   
      Brüssel, 15. veebruar 2016
      
         
            Nõukogu nimel
         
         
            eesistuja
         
         M.H.P. VAN DAM
      
   
   
      (1)  Õigusakt võeti algselt vastu üksnes inglise keeles ja see on avaldatud Euroopa Liidu Teatajas (ELT L 192, 18.7.2015, lk 15).
   
      (2)  ELT L 118, 12.5.2010, lk 1.
   
      (3)  Euroopa Parlamendi ja nõukogu 25. oktoobri 2012. aasta määrus (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002 (ELT L 298, 26.10.2012, lk 1).